Nurmisen Iittalalle suunniteleman Verna-lasisarjan juomalaseja.
**Kerttu Anneli Nurminen**, o.s. **Rantanen** (s. 8. maaliskuuta 1943 Lahti) on suomalainen muotoilija ja lasitaiteilija.

Henkilöhistoria
---------------

Nurminen syntyi konstaapeli Oiva Rantasen ja Sigrid Granbergin perheeseen. Nurmisen puoliso on vuodesta 1972 lähtien ollut lasimestari Olavi Nurminen. Kerttu Nurminen valmistui alkujaan merkonomiksi 1962. Hän opiskeli myöhemmin Kaj Franckin oppilaana Taideteollisesta korkeakoulussa ja valmistui sieltä keraamikoksi 1970. Nurminen työskenteli Nuutajärven lasitehtaalla lasitaiteilijana vuodesta 1972 vuoteen 2007 ja oli Iittalan viimeinen kuukausipalkattu lasisuunnittelija.

Taiteellinen tuotanto
---------------------

Tunnettuja Kerttu Nurmisen Nuutajärven lasitehtaalle suunnittelemia astioita ovat Mondo-, Verna- ja Palazzo-lasisarjat. Hän on tullut tunnetuksi myös uniikkitöistään, joita hän on tehnyt filigraani-, graal- ja verholasierikoistekniikoilla sekä muilla tekniikoilla. Töitä on ollut esillä useissa yksityis- ja yhteisnäyttelyissä sekä Suomessa että ulkomailla. Muun muassa Venetsiassa Nurminen on osallistunut Aperto Vetro -yhteisnäyttelyyn ja pitänyt Acquatico-yksityisnäyttelyn 1998.

Nurmisen töitä on monien koti- ja ulkomaisten museoiden kokoelmissa, kuten Designmuseossa, Suomen Lasimuseossa, Victoria ja Albert Museumissa Lontoossa sekä Art Gallery of Western Australia -museossa Perthissä. Hän on saanut valtion taideteollisuuspalkinnon vuonna 1990 ja Kaj Franck -muotoilupalkinnon vuonna 1996. Nurmisen töitä oli esillä Finnish Design 125 vuotta -näyttelyssä Design Forumissa vuonna 2000. Hän on säännöllisesti osallistunut uniikkilasiteoksillaan myös Nuutajärven lasitehtaan alueella pidettäviin kesänäyttelyihin.

Lähteet
-------

1. 1 2  Lasse Pajala, John Lagerbohm, Ulla Strengell-Silainen (toim.): *Kuka kukin on 2011*, s. 683. Helsinki: Otava, 2011. ISBN 978-951-1-24712-8.
2. ↑  Päivi Jantunen: *Acquatico II*. Näyttelyjulkaisu. Helsinki: Arabian museon galleria, 2007.
3. 1 2  Peltola, Satu-Lotta: Kerttu Nurminen on synnyttänyt kaikkien tuntemia kestosuosikkeja – mutta kuka on tämä suomalaisen lasin tuntematon suuruus? *Yle Uutiset*.  20.5.2018. Viitattu 10.10.2019.
4. ↑  Kerttu Nurminen *Uppslagsverket Finland*. Viitattu 10.10.2019. (ruotsiksi)
5. ↑  Design Forum Finland: Kaj Franck -muotoilupalkinto 1996 Design Forum.  Arkistoitu 8.7.2011. Viitattu 20.3.2012.
6. ↑  Rosa Barovier Mentasti: *Acquatico*. Näyttelyjulkaisu. Venetsia: Galleria San Nicolò, 1998. (italiaksi)
7. ↑  Päivi Jantunen: *Hehku - Glow*. Näyttelyjulkaisu. Helsinki: Galleria Johan S, 2001.
8. ↑  Iittalan suunnittelijat - Kerttu Nurminen Iittala.fi.  Arkistoitu 20.2.2012. Viitattu 20.3.2012.
9. ↑  Nuutajärven galleria -osuuskunta Nugo.fi.  Arkistoitu 20.1.2012. Viitattu 20.3.2012.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Suomi (KANTO)

 |
|  |
| Taiteenala | 
* KulturNav
* ULAN

 |
|  |
| Henkilöt | 
* Uppslagsverket Finland

 |

 |